“Tóbán bod awômo ai bə́bɛ̄ âyɔŋ, anə́ ébəgá anə́ mod, 3Mǐ béndē bɔ́ naa: Nɔŋán məkɔ́g áwômo ai mə́bɛ̄ á zāŋ Yórdan há, é vóm bəfada bə́ ngátə́le məkǒl, mǐ daŋ ai mɔ́ ńsāmbá, mǐ bóē mɔ́ á sí é vóm myāyi bómbō álú dī.” 4Ńdɔ Yosué á ngālóē é bod awômo ai bə́bɛ̄ á ngātɔ́b á bɔ́n bə́ Ísraɛ̂l, anə́ ébəgá, anə́ mod, 5Yosué nyé ai bɔ́ nâ: “Lodán árka Ǹtondôbə Zambá wāān ósū, a kələ kwí á zāŋ Yórdan étēde, mod ósə yǎ ábə̄ mína á bə̄de akɔ́g á étūl dzíé, ábím táŋ bibəgá yǎ bɔ́n bə́ Ísraɛ̂l bí nə́, 6nálā tē ó bɔ ndəm á zāŋ dzāān, á ńtɔ̄á naa, okídí, á bɔ́n báán bə́ ńsīlí mínā nâ: “Mə́kɔ́g mā mə́ nə̄ dzé ?” 7Mǐ yālán bɔ̄ nâ: “Məndím mə́ Yórdan mə́ ngátsígī árka amvóé Ǹtondôbə ósū éyɔŋ ǎ daŋa Yórdan, ńdɔ məndím mə́ ngátsígi mə́kɔ́g mā mə́ nə̄ hḿ ndəm etsogo eyə̌ŋ dzám tē ású bɔ́n bə́ Ísraɛ̂l, á ńnomó etɔá”. 8Ńdɔ̄ bɔ́n bə́ Ísraɛ̂l bə́ ngádzála məbéndé mə́ Yosué, bə́ ngánɔŋ məkɔ́g áwômo ai mə́bɛ̄ á Yórdan étēde, ábím táŋ bibəgá yā bɔ́n bə́ Ísraɛ̂l bə́ ngábə́ anə́ ḿból Ńtondôbə a ngákad Yosué, ńdɔ̄ bə́ ngábəgə mɔ́ á ńsāmbá é vóm bə́ kələ bómbo, ńdɔ̄ bə́ ngáman mɔ́ bōē á sí válā. 9Ńdɔ̄ á Yosué á ngātə́le məkɔ́g áwômo ai mə́bɛ̄ á zāŋ Yórdan, é vóm bəfadǎ yā bə́ ngábə́ bəgə árka amvóé bə́ ngátə́le məkǒl mábán, məkɔ́g mə́tē mə́ ngə́lə̄ étēde a zaa kwí amǒs yə aná[1]. 10Bə́fada bə́ ngábə́ bəgə́ árka amvóé bə́ ngábə́ tə́lə tə́tə̄lə́ á zāŋ Yōrdan a kələ kwí anə́ ńnam ó ngáman dzála mə́béndé mə́sə Ǹtondôbə a ngávə́ Yosué -ḿból ósə̄ Mósɛs a ngábénde Yosué-, ayɔŋ á ngadaŋ á fɔ̄ɔ̄ óswē ávōl avól. 11Ǹnyie anə́ ayɔŋ á ngáman daŋ, ńdɔ̄ árka Ǹtondôbə a ngádaŋ, bəfada bə́ tə́lə ayɔŋ ósū. 12Bɔ́n bə́ Rúben ai bɔ́n bə́ Gad ai efas ébəgá Manasé bə́ ngátə́bə̄ bɔ́n bə́ Ísraɛ̂l ósū, á ékomo bitíé bítá anə́ ḿból Mósɛs a ngákad bɔ́.